DOWNLOAD APP BERITABALI.COM
Beritabali.com - Tabanan. Dugas nginceh, dagang bakso Mujamil, 45, nepukin tas krésék poléng di karang suwung Jalan Bypass Dr Ir Soekarno, Banjar Sanggulan, Désa Banjar Anyar, Kecamatan Kediri, Tabanan, Sukra Kliwon Wariga (7/10).
Mara gagaha, tas krésék poléng ento misi orok muani. Orok muani ento tepukina di bet-beté, misi getih lan ari-ari. Ipun lantas nyambatang tekén krama tur nglaporang ka Polsék Kediri.
Kapolsék Kediri, Kompol I Nyoman Sumarajaya sauning Kapolrés Tabanan AKBP Marsdianto nerangang, orok muani ento suba mati. Muané ocem tur kulit basangné sebuh.
“Orok punika kakaput tas krésék, di sisi tas krésék barak di tengahné tas krésék poléng. Ari-ari oroké tileh maimbuh misi getih,” atur Kompol Sumarajaya.
Dané nerangang, dagang bakso ané nepukin oroké ento ngejer das ngemasin pingsan. Sambilanga ngejer lantas ngwangsitin tuan toko di paek tongos nepukin orok.
Kompol Sumarajaya durung uning sapasira sané ngentungang oroké ento. Oroké ento lantas kabakta ka BRSUD Tabanan. (Nang Satria/Isin Gumi)
eng_Latn ban_Latn ban_Latn ban_Latn sun_Latn ban_Latn ban_Latn